Bekende TV-aanbieder, aktrise haak afTherese Benade en Chris Bam (Foto: Facebook via Chris Bam) Die televisie-aanbieder en aktrise Therese Benade en Chris Bam het die afgelope naweek die knoop deurgehak. Benade het ná hul sprokiestroue in die Wes-Kaap ŉ foto van haar en Bam op sosiale media gedeel met die woorde: “Dis als perfek.” Die aktrise (40) en Bam (51), ŉ bekende Kaapse argitek, het in Desember verlede jaar by die Cape Grace-hotel by die V&A Waterfront in Kaapstad verloof geraak. Die egpaar is sedert Februarie verlede jaar in ŉ verhouding, maar ken mekaar glo al langer as agt jaar. “Christian het my heeltemal onkant betrap met die vraag, maar ek het natuurlik dadelik die jawoord gegee,” het Therese destyds aan Maroela Media vertel. “Ek weet elke vrou sê dit altyd wanneer haar droomman haar vra om te trou, maar ek is regtig die gelukkigste vrou in die wêreld.” Therese is veral bekend as Kwêla-aanbieder op kykNET, die feeks Astrid in Villa Rosa en vir haar rol in die destyds gewilde Song vir Katryn. Die tydskrif Sarie gaan in Januarie ŉ eksklusiewe artikel plaas oor die pasgetroude egpaar.